**Колеры ў нашай мове**

Колькі існуе колераў? Насамрэч, мастакі і фізікі оптыкі вам скажуць, што бязмежная колькасць (але пры гэтым вылучаюць 3 або 4 асноўныя колеры, а чорны і белы не лічаць колерамі, бо чорны – гэта адсутнасць колеру, а белы наадварот – змяшэнне ўсіх колераў).

Назваў колераў у мове, канешне, абмежаваная колькасць. Прычым для мовы і чорны, і белы – гэта таксама колеры. У розных мовах колькасць колераў можа не супадаць і гэта не таму, што нашы вочы бачаць па-рознаму. Гэта сведчанне актуальнасці тых ці іншых колераў у культуры асобных народаў.

Назвы колераў бываюць нематываваныя (сёння немагчыма вызначыць, ад чаго яны ўтварыліся) і матываваныя (маюць празрыстую форму). Нематываваныя з пункту гледзішча сучаснай мовы, натуральна, з’яўляюцца самымі старажытнымі. Да іх адносяцца, напрыклад, ***белы, чорны, зялёны, сіні, шэры, жоўты*** і г.д.

Прыклады матываваных: ***карычневы ад кара, фіялетавы ад фіялка, салатавы – ад салата, бурачковы ад бурак, ружовы вд ружа, валошкавы – ад валошка*** і пад.

Сімвалічным спалучэннем колераў з’яўляецца **вясёлка**. Можна лёгка запомніць колеры і іх паслядоўнасць, запомніўшы наступныя падказкі:

*Чалавек памяркоўны (абачлівы), [a] жонку заўсёды сабе бярэ файную.*

*Чакаю апэтытных жабак з беларускіх сажалак. Француз.*

*Чыж аддаў жуку загад: брат, схавай фотаапарат.*

*Чэшскі пан жадае зноў бачыць сорак фазаноў.*

*Чаму птах журботны зранку? Бо сапсута філіжанка.*

**Чырвоны – аранжавы (памаранчовы, памяранчавы) – жоўты – зялёны - блакітны – сіні – фіялетавы**

Нельга пераацаніць сімвалічную ролю колераў. У беларускай міфалогіі, фальклоры, этнаграфіі, паводле даследаванняў, існуе 3 асноўныя (белы, чырвоны, чорны – універсальная колеравая трыяда) і 4 дадатковыя колеры (жоўты, зялёны, сіні і шэры). У адзенні ж беларусаў пераважна панавалі два колеры – белы і чырвоны. Кожны з колераў меў некалькі значэнняў:

**Белы** – пачатак, жыццёвая сіла (яйка, малако, мужчынскае семя), а таксама пустэча, бесцялеснасць, нараджэнне новага і знікненне старага

**Чырвоны** – плоднасць (жаночая сіла), жыццё, кроў, агонь, узнаўленне, здароўе, ваяўнічасць, а таксама крывавая небяспека, парушэнне гармоніі, смерць і яе пераадоленне

**Чорны** – распад, ноч, сон, адсутнасць свядомасці, завяршэнне зямнога цыклу, смерць

**Жоўты** – нешта чужое, хвароба, смерць, разбурэнне

**Зялёны** – маладосць, зменлівасць, няспеласць, актыўнасць, развіццё

**Сіні** – аддаленасць ад чалавечага свету, чужароднасць, неба, мора

**Шэры** – зменлівасць, няяснасць, туманнасць, змешанасць

У геральдыцы значэнне гэтых колераў наступнае:

**Белы (срэбра)** – святло, высакароднасць, вышэйшая ўлада, свабода

**Чырвоны** - адвага, мужнасць, бясстрашнасць, вайна

**Чорны** – ноч, змрок, смерць, смутак

**Жоўты (золата)** – багацце, сіла, вернасць, сумленнасць

**Зялёны** – надзея, багацце, свабода, жыццё

**Сіні** – веліч, прыгажосць

Такім чынам, паводле законаў геральдыкі колеры нашага нацыянальнага герба і сцяга сімвалізуюць свабоду, святло, чысціню і мужнасць, адвагу, праведную кроў. Паводле хрысціянства белы колер – чыстая душа верніка, а чырвоны – слова Божае, якое пакінула ў ёй свой след. Вось чаму ва ўбранні святароў можна ўбачыць белую стужку зх чырвонай паласой пасярэдзіне.

Дастатков часта назвы колераў ужываюцца не ў прамым, а ў пераносным значэнні: *чырвоная армія, чырвоны радок, чырвоны дзень клендара, чырвоны куток, чырвоная кніга*.

**Заданні**

**Якія пераносныя значэнні маюць наступныя назвы колераў:**

**Зялёны –** ‘малады, няспелы’ (зялёны хлопец), ‘экалагічны’ (зялёная энергетыка), ‘без перашкод’ (зялёная хваля), ‘даляр’, ‘належны да войска суседняй краіны’ (зялёныя чалавечкі)

**Жоўты** – ‘прадажны’ (жоўтая прэса), ‘прадстаўнік мангалоіднай расы’ (жоўтая скура)

**Аранжавы** – ‘звязаны з пратэстамі ва Украіне’ (аранжавая рэвалюцыя)

**Чорны** – ‘дрэнны, цяжкі’ (чорная праца), ‘некваліфікаваны’ (чорная праца), ‘не парадны, службовы’ (чорны ўваход), ‘нізкі, падступны’ (чорныя думкі, чорная зайздрасць), ‘неафіцыйны, нелегальны’ (чорны рынак)

**Карычневы** – ‘звязаны з фашызмам’ (карычневыя лозунгі)

**Шэры** – ‘нудны, нецікавы’ (шэры паэт, твор), ‘які парушае закон, неафіцыйны’ (шэрыя схемы), ‘пра надвор’е: пахмурнае’ (шэрая раніца)

**Блакітны** – ‘гомасэксуальны’ (блакітная пара), ‘вельмі жаданы, але амаль недасяжны’ (блакітная мара)

**Белы** – ‘законны, афіцыйны’ (белы тавар), ‘пра чалавека, які належыць да еўрапеоіднай расы’

**Уставіць патрэбны колер ў прымаўкі і прыказкі і патлумачыць іх значэнне:**

**Шыта белымі ніткамі -** відавочна, вельмі бачна

**Блакітная кроў, белая костка** – арыстакратычны з іранічным адценнем

**Зялёная вуліца –** адсутнасць перашкод у нейкай справе

**Бачыць усё ў ружовым святле, хадзіць у ружовых акулярах** – не бачыць реальнасці, ідэалізаваць

**Трымаць у чорным целе** – дрэнна, жорстка стаціцца, стварыць цяжкія ўмовы існавання, эксплуатаваць

**Сіняя (блакітная) птушка** – мара

**Пускаць чырвонага пеўня** - падпальваць

**Пакінуць на чорны дзень** – на цяжкі дзень

**Падабраць сінонімы да назваў колераў (у іх прамым значэнні):**

Чырвоны: пунсовы, барвовы, крывавы, румяны, кармінны (кармінавы), ірдзяны, вішнёвы…

Зялёны: салатавы, ізумрудны, смарагдавы, малахітавы, травяністы, палыновы, колеру хакі…

Сіні: валошкавы, васільковы, цёмна-блакітны, лазурны, бірузовы…